b'\n_START_ARTICLE_\nPipin II. Akvitanski\n_START_SECTION_\n\xc5\xbdivljenje\n_START_PARAGRAPH_\nBil je sin akvitanskega kralja Pipina I. in Ingeltrude, h\xc4\x8derke Madrijskega grofa Teodeberta, in vnuk cesarja Ludvika Pobo\xc5\xbenega._NEWLINE_Za kralja ga je po o\xc4\x8detovi smrti izvolilo akvitansko plemstvo, ki je hotelo dose\xc4\x8di neodvisnost od Frankovskega cesarstva. Njegov ostareli stari o\xc4\x8de Ludvik Pobo\xc5\xbeni je leta 832 uradno razlastil Pipina I. in namesto Pipina II. za kralja imenoval svojega pribli\xc5\xbeno enako starega sina in Pipinovega strica Karla Ple\xc5\xa1astega. Pipin se je za\xc4\x8del bojevati za svoje pravice, potem pa ga je Ludvik Pobo\xc5\xbeni v dveh zaporednih delitvah cesarstva v Cr\xc3\xa9mieu in nato v Wormsu obakrat popolnoma razdedinil._NEWLINE_Ludvik je od Akvitancev zahteval, da po\xc5\xa1ljejo Pipina v Aachen, da bi se nau\xc4\x8dil dobrega vladanja, vendar so njegovo zahtevo zavrnili. Pipin je popolnoma obvladoval Akvitanijo do leta 841, ko je od\xc5\xa1el na pomo\xc4\x8d svojemu stricu Lotarju I. v bitki pri Fontenoyu. Porazil je Karla Ple\xc5\xa1astega in se vrnil v Akvitanijo, kjer je nadaljeval borbo za svoje pravice._NEWLINE_Leta 844 je naredil usodno napako, ko je za pomo\xc4\x8d prosil vikin\xc5\xa1kega avanturista Jarla Oskarja. Oskarjevo vojsko je vodil po dolini Garone do Toulousea in ji dal prilo\xc5\xbenost, da razi\xc5\xa1\xc4\x8dejo mo\xc5\xbenosti za plenjenje. Leta 845 je sprejel Seguina Bordojskega, ki je dezertiral s cesarske strani in ga imenoval za vojvodo Gaskonje (dux Wasconum), da bi mu pomagal v vojni proti San\xc4\x8du II. San\xc4\x8dezu Gaskonjskemu, s katerim se je vojskoval \xc5\xbee njegov o\xc4\x8de Pipin I.._NEWLINE_Oskar je leta 847 s pomo\xc4\x8djo nezadovoljnih me\xc5\xa1\xc4\x8danov osvojil Bordeaux, najve\xc4\x8dje mesto v Akvitaniji, ki je bilo pod oblastjo Karla Ple\xc5\xa1astega. Izguba mesta v korist osovra\xc5\xbeenega pirata, povezana s Pipinovim pijan\xc4\x8devanjem in razvratnim \xc5\xbeivljenjem, je na\xc4\x8dela podporo plemstva. Do leta 848 je izgubil vso njihovo podporo. Akvitansko kraljestvo je zatem zase zahteval Pipinov mlaj\xc5\xa1i brat Karel, nad\xc5\xa1kof Mainza._NEWLINE_Vladavina Pipina II. se je kon\xc4\x8dala leta 851 ali 852, ko ga je San\xc4\x8do II. San\xc4\x8dez ujel in predal Karlu Ple\xc5\xa1astemu. Slednji ga je zaprl v samostan Saint M\xc3\xa9dard v Soissonsu. San\xc4\x8do je za nagrado dobil polo\xc5\xbeaj vojvode._NEWLINE_Pipinov polbrat Ludvik Nem\xc5\xa1ki, ki je bil v vojni s Karlom Ple\xc5\xa1astim, je poslal v Akvitanijo svojega sina Ludvika Mlaj\xc5\xa1ega z zahtevo po akvitanskem prestolu. Ludvik je leta 855 prodrl do Limogesa, potem pa se je obrnil proti vzhodu._NEWLINE_Pipin je pobegnil iz samostana in do leta 854 osvojil nekaj svojega ozemlja. Vikingi so se ustalili v dolini Loare in so medtem, ko se je Ludvik Ple\xc5\xa1asti trudil pokoriti Pipina, opusto\xc5\xa1ili Poitiers, Angoul\xc3\xaame, P\xc3\xa9rigueux, Limoges, Clermont in Bourges. Pipin se je leta 864 pridru\xc5\xbeil Vikingom. V Akvitaniji so se za\xc4\x8dele \xc5\xa1iriti govorice da se je odrekel kr\xc5\xa1\xc4\x8danstvu, za\xc4\x8del \xc4\x8dastiti Odina in \xc5\xbeiveti kot Viking._NEWLINE_Sodeloval je v vikin\xc5\xa1kem napadu na Toulouse in bil leta 864 ponovno ujet. S Pistreskim odlokom je bil odstavljen in zaprt v Senlis, kjer je umrl.'